Diari Oficial de la Generalitat Valenciana


Sumari del DOGV 7292, del 10-06-2014 (2014/5235)

ORDE 13./2014, de 30 de maig, de la Conselleria de Presidència i Agricultura, Pesca, Alimentació i Aigua, per la qual s'establixen ajudes compensatòries pels costos de prevenció i eradicació de salmonel·losi en avicultura.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7292

Data del DOGV
:   10-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5235


Data del document
:   30-05-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 13./2014, de 30 de maig, de la Conselleria de Presidència i Agricultura, Pesca, Alimentació i Aigua, per la qual s'establixen ajudes compensatòries pels costos de prevenció i eradicació de salmonel·losi en avicultura.  
 [2014/5235]  
La producció ramadera ha de fer-se en condicions que garantisquen la salut pública, de manera que els productes obtinguts no menyscaben en cap cas la salut del consumidor final, i s'ha d'evitar, a més, l'extensió de malalties específiques del bestiar, per a protegir, per tant, els interessos dels ramaders i els del consumidor.  
El sector avícola, per les característiques específiques del producte que trauen al mercat, mereix una atenció especial des del punt de vista sanitari, d'acord amb la normativa europea més exigent quant al control de malalties, en particular de les zoonosis.  
La normativa comunitària sobre ajudes estatals al sector agrari accepta el pagament d'ajudes als ramaders a fi de compensar els costos de prevenció i eradicació de malalties animals quan s'emmarquen en un programa destinat a previndre, controlar o eradicar una malaltia, com és el cas, i tenint en compte que la salmonel·losi és una malaltia especialment preocupant pel seu caràcter zoonòtic.  
  
El Ministeri d'Agricultura, Pesca i Alimentació va publicar el Reial Decret 1260/2005 que establia ajudes per als escorxadors que sacrifiquen gallines afectades o sospitoses de salmonel·losi, però la seua aplicació a la Comunitat Valenciana ha sigut nul·la al no haver-hi cap escorxador que haja participat en este tipus de sacrificis.  
En esta situació, s'ha considerat necessari establir unes ajudes de caràcter compensatori pels costos de prevenció i eradicació de salmonel·losi en avicultura, per mitjà de la prestació de servicis subvencionats, dirigida a aquelles associacions o entitats que desenrotllen la seua activitat en el sector avícola de la Comunitat Valenciana, i que presten servicis als titulars de les explotacions.  
Estes ajudes s'ajusten al que disposa el Reglament (CE) núm. 1857/2006, de la Comissió, de 15 de desembre de 2006 (modificat, en allò que fa referència al període d'aplicació, pel Reglament (UE) núm. 1114/2013, de la Comissió, de 7 novembre de 2013 €DOUE L 298/34, 08.11.2013?), sobre l'aplicació dels articles 87 i 88 del Tractat Constitutiu de la Comunitat Europea a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001 (DOCE L 358, 16.12.2006), que queden emmarcades concretament en l'article 10 del Reglament (CE) núm. 1857/2006. El Reglament 1857/2006 de la Comissió disposa d'un període d'aplicació que va des de l'1 de gener de 2007 fins al 30 de juny de 2014, i que segons l'apartat 3 de l'article 23 d'este reglament continuarà estant en vigor durant un període de sis mesos a partir de l'expiració de l'esmentat reglament per a tots els règims d'ajudes exempts en virtut d'este.  
  
Esta orde deroga i substituïx l'Orde 12/2010 de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura. Tot això, d'acord amb el Reglament (CE) 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001, i s'establix que les ajudes han d'efectuar-se en relació amb malalties o infestacions parasitàries respecte de les quals hi haja disposicions nacionals i comunitàries de caràcter legal, reglamentari o administratiu, i els pagaments hauran de formar part d'un programa públic comunitari, nacional o regional de prevenció, control o eradicació de la malaltia o la plaga de què es tracte. S'ha realitzat la comunicació respectiva i el número de registre és SA.38029 (2014/XA).  
  
Respecte d'això, la present ajuda s'emmarca en els plans o programes sanitaris de vigilància, control i eradicació de malalties següents, en general, i en particular en els programes nacionals per al control de la salmonel·la en bandades de reproductores, ponedores i pollastres d'engreixament de l'espècie Gallus gallus, així com en les bandades de titots.  
  
Per tot això, a proposta del director general de Producció Agrària i Ramaderia,  
  
  
ORDENE  
  
Article primer  
S'establixen, com a annex a esta disposició, les bases reguladores de la línia de la Conselleria de Presidència i Agricultura, Pesca, Alimentació i Aigua, per la qual s'establixen ajudes compensatòries pels costos de prevenció i eradicació de salmonel·losi en avicultura.  
  
  
Article segon  
Es convoquen per a l'exercici 2013-2014, les ajudes a què fa referència l'article primer, que podran sol·licitar-se durant 20 dies hàbils des del dia d'entrada en vigor d'esta orde.  
  
  
DISPOSICIÓ ADDICIONAL  
  
Única  
Les ajudes regulades en la present orde es concediran, en l'exercici 2014, a càrrec de la línia T3081 000, capítol 4 del programa 714.80. Desenrotllament i Millora Ramaderia, amb un import màxim de 394.915 euros.  
  
  
DISPOSICIÓ DEROGATÒRIA  
  
Queda derogada l'Orde 12/2010 de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de la salmonel·losi en gallines ponedores.  
  
  
DISPOSICIONS FINALS  
  
Primera  
Es delega en el director general de Producció Agrària i Ramaderia la concessió i denegació de les ajudes previstes en esta orde.  
  
Segona  
Es faculta el director general de Producció Agrària i Ramaderia per a dictar els actes, les resolucions i les instruccions que siguen necessaris per a l'aplicació d'esta orde.  
  
Tercera  
E norma entrarà en vigor l'endemà de la seua publicació en el Diari Oficial de la Comunitat Valenciana.  
  
València 6 de maig de 2014  
  
El conseller de Presidència i   
Agricultura, Pesca, Alimentació i Aigua,  
JOSE CÍSCAR BOLUFER  
  
  
ANNEX  
Bases reguladores de la línia d'ajudes per al control de malalties en les explotacions de gallines ponedores  
  
Apartat primer. Objecte de l'ajuda  
S'establix una ajuda de caràcter compensatori per a la prevenció i eradicació en el sector avícola de salmonel·losi d'importància per a la salut pública, tal com es definixen en la normativa estatal i comunitària, en el marc dels programes següents:  
1. Programa nacional de vigilància, control i eradicació de determinats serotips de salmonel·la en bandades de gallines reproductores de l'espècie Gallus gallus.  
2. Programa nacional de vigilància i control de determinats serotips de salmonel·la en gallines ponedores de l'espècie Gallus gallus.  
  
3. Programa nacional de vigilància de determinats serotips de salmonel·la en pollastres de carn, broilers, de l'espècie Gallus gallus.  
4. Programa nacional de vigilància de determinats serotips de salmonel·la en titots.  
5. Els esmentats programes nacionals es troben aprovats per mitjà de la decisió d'execució de la Comissió de 29 de novembre de 2013 (DOUE 07.12.2013) que empara estos programes en el període comprés entre l'1 de gener de 2014 i el 31 de desembre de 2016.  
  
Apartat segon. Procediment de concessió de les ajudes  
D'acord amb el que disposa l'article 22.1 de la Llei 38/2003, de 17 de novembre, General de Subvencions, atés el caràcter singular de les ajudes regulades en esta orde i les raons concurrents d'interés públic, s'establixen ajudes pels costos de prevenció i eradicació en el sector avícola de salmonel·losi d'importància per a la salut pública, en règim de concurrència competitiva.  
  
Apartat tercer. Beneficiaris  
Les associacions o entitats que desenrotllen la seua activitat en el sector avícola de la Comunitat Valenciana i que presten servicis de controls sanitaris i mesures de prevenció contra la salmonel·losi, així com sacrifici i destrucció d'animals afectats a les explotacions ramaderes de la Comunitat Valenciana que tinguen la condició de pimes agràries, podran percebre una ajuda, si complixen les condicions previstes en esta orde. En tot cas, els beneficiaris finals de les ajudes previstes en esta orde hauran de ser xicotetes i mitjanes explotacions ramaderes avícoles.  
  
Les associacions o entitats beneficiàries de l'ajuda queden obligades a no repercutir als titulars de les explotacions els gastos ocasionats pels servicis objecte de subvenció, i no podran exigir la pertinença a l'associació com a condició per a prestar els servicis.  
  
Apartat quart. Gastos subvencionables  
Tindran la consideració de gastos subvencionables els servicis següents que les associacions de productors presten, des del 16 d'octubre de l'any anterior de l'exercici pressupostari en qüestió fins al 15 d'octubre de cada exercici pressupostari per al qual haja sigut concedida la subvenció, a les explotacions avícoles que complisquen en el dit període el pla anual zoosanitari establit per la direcció general competent en sanitat animal:  
- Controls sanitaris derivats dels autocontrols efectuats en compliment dels diferents programes nacionals; estos inclouran la presa de mostres i les proves de detecció de la malaltia.  
- Compra i administració de vacunes.  
- Compra i administració de vacunes destinades a la vacunació de les futures ponedores en explotacions de cria de la Comunitat Valenciana, quan el titular de l'explotació de cria i el de producció d'ous coincidisca, fins un màxim de 0,08 euros/vacuna/animal.  
- Compra i administració de vacunes destinades a la vacunació de futures reproductores en explotacions de cria de la Comunitat Valenciana, quan el titular de l'explotació de cria i el de reproductores coincidisca, fins un màxim de 0,08 euros/vacuna/animal.  
- En el cas d'adquisició de futures ponedores o reproductores vacunades destinades a explotacions de la Comunitat Valenciana, s'entendrà com a gasto subvencionable aquells gastos derivats de la vacunació d'estes, fins un màxim de 0,08 euros/vacuna/animal.  
  
- Sacrifici i destrucció d'animals afectats en aquelles espècies i classificacions zootècniques en què, d'acord amb el que disposen els respectius programes nacionals vigents en cada moment, siga obligatori el sacrifici.  
- Neteja, desinfecció, desinsectació i desratització de les instal·lacions i utillatge, per mitjà de la utilització de productes autoritzats i mètodes adequats, fins a assegurar l'absència de salmonel·la acreditada per mitjà d'analítiques.  
  
Apartat quint. Sol·licituds  
Les sol·licituds es formalitzaran en una instància degudament omplida, dirigida al conseller de Presidència i Agricultura, Pesca, Alimentació i Aigua.  
Les dites instàncies podran presentar-se en qualsevol de les oficines de la Conselleria de Presidència i Agricultura, Pesca, Alimentació i Aigua, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini que es determine en la corresponent convocatòria d'ajudes.  
  
Les sol·licituds aniran acompanyades de la documentació següent (s'haurà d'aportar el document original i la còpia per a la confrontació):  
- Acreditació de la personalitat jurídica de l'entitat o associació. Documentació que acredita la capacitat de la persona que firma la sol·licitud per a actuar en nom i representació de l'entitat o associació.  
  
- Relació d'associats, amb indicació del codi REGA d'explotació, titular i cens de l'explotació i les mateixes dades d'aquelles explotacions no associades que desitgen estar incloses en l'ajuda.  
- Imprés d'alta de manteniment de tercers de la Generalitat Valenciana, acompanyat del certificat de l'entitat bancària de la titularitat del compte en què han d'efectuar-se els pagaments, en el cas d'altes, baixes o modificacions de les dades que es troben en el sistema d'informació comptable de la Generalitat.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
- Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
- Una memòria del pla de servicis a realitzar que incloga una valoració econòmica detallada del cost dels servicis que les associacions de productors prestaran a les explotacions avícoles, d'acord amb el seu cens. A estos efectes, segons l'article 31.3 de la Llei 38/2003, General de Subvencions, modificat per la Llei 14/2011, d'1 de juny, quan l'import del gasto subvencionable supere les quanties establides en la Llei 30/2007, de 30 d'octubre, de contractes del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servici o l'entrega del bé, llevat que per les seues especials característiques no hi haja al mercat suficient nombre d'entitats que els realitzen, presten o subministren, o llevat que el gasto s'haguera realitzat amb anterioritat a la subvenció.   
  
L'elecció de les ofertes presentades, que hauran d'aportar-se en la justificació, o, si és el cas, en la sol·licitud de subvenció, es farà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana), i davant la Seguretat Social.  
Els impresos normalitzats per a omplir els diferents tràmits descrits anteriorment es poden trobar en els llocs de tramitació, centres Prop de la Generalitat o pàgina web d'esta ?http://www.gva.es?.  
  
  
Apartat sext. Tramitació, resolució i pagament de les ajudes  
La instrucció del procediment de concessió de subvencions correspon al servici amb competències en matèria de sanitat animal, que realitzarà d'ofici totes les actuacions que estime necessàries per a la determinació, el coneixement i la comprovació de les dades, en virtut de les quals haja de formular-se la proposta de resolució, i remetrà a l'òrgan col·legiat un informe d'avaluació de les sol·licituds.  
L'òrgan col·legiat emetrà un informe en què es concrete el resultat de l'avaluació efectuada, i basant-se en este serà l'encarregat de fer la proposta de resolució de concessió de les ajudes, a la vista de l'informe d'avaluació de les sol·licituds.  
Este òrgan col·legiat estarà integrat per tres membres nomenats per la direcció general competent en matèria de ramaderia: un cap de servici, que actuarà en qualitat de president, i dos caps de secció, que actuaran en qualitat de vicepresident i secretari. En cas de vacant, absència, malaltia o una altra causa legal, el president serà substituït pel vicepresident. Tots els membres, així com els seus suplents en cas de vacant, absència, malaltia o una altra causa legal, seran designats per la direcció general competent en matèria de ramaderia.  
  
A la vista de la documentació aportada i la proposta de l'òrgan col·legiat, l'òrgan competent resoldrà la concessió d'estes ajudes d'acord amb l'import previst en l'apartat nové. La resolució inclourà la concessió o denegació expressa de la subvenció, de la qual estaran exclosos tots els impostos.  
El termini màxim per a resoldre i notificar la resolució del procediment no podrà excedir els sis mesos, comptats a partir de la data de publicació de la convocatòria anual. Transcorregut este termini sense que s'haja notificat una resolució expressa, els interessats podran entendre desestimada la seua sol·licitud per silenci administratiu, de conformitat amb allò que disposa l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.  
  
Apartat sèptim. Criteris de preferència  
Si el conjunt d'ajudes sol·licitades superara els fons disponibles, s'ordenaran les sol·licituds segons el nombre d'animals afectats pel programa, i s'atendran en primer lloc les sol·licituds a què afecte un nombre més gran d'animals de les espècies Gallus gallus i Meleagridis gallopavo  
En cas d'empat en la puntuació final obtinguda pels sol·licitants, tindran preferència aquelles empreses que acrediten ocupar major percentatge de treballadors amb discapacitat en relació amb les plantilles respectives.  
  
Apartat octau. Realització del servici, procediment de control i pagament de les ajudes  
L'associació o entitat haurà de desenrotllar el pla de servicis i actuacions previst que prestarà a les explotacions avícoles i, una vegada conclòs, comunicar-ho a l'oficina de la conselleria encarregada de la tramitació de la petició. En tot cas, haurà de fer-ho fins al 15 d'octubre de l'any que corresponga.  
L'incompliment d'este termini suposarà, després de l'audiència de l'interessat, la resolució de l'ajuda. Tot això, llevat que s'haguera prorrogat el termini, expressament, a petició de l'interessat i per causa de força major.  
El pagament de l'ajuda sol·licitada estarà supeditat al compliment d'allò que s'ha disposat en matèria de salmonel·la en els programes nacionals respectius, així com al compliment de la normativa en matèria de benestar i sanitat animal. Així mateix, les explotacions beneficiàries hauran de complir totes les obligacions que s'establisquen quant a termes, formats i terminis de comunicació d'informació epidemiològica a la Conselleria Presidència i Agricultura, Pesca, Alimentació i Aigua. L'incompliment d'este punt suposarà, després de l'audiència prèvia a l'interessat, una disminució de l'import de la subvenció concedida en el mateix percentatge que el grau d'incompliment del programa.  
  
Per al pagament de la subvenció, l'interessat haurà d'aportar amb anterioritat a la data indicada en el paràgraf primer d'este apartat, la comunicació de finalització del pla de servicis realitzats. La comunicació haurà d'anar acompanyada de:  
- El compte justificatiu del gasto realitzat, que haurà d'incloure la declaració de les activitats realitzades que han sigut finançades amb la subvenció i el seu cost, amb el desglossament de cada un dels gastos incorreguts. Els gastos s'hauran d'acreditar per mitjà de factures de tercers i els corresponents justificants de pagament, consistents en justificants bancaris.  
- Documentació acreditativa del compliment dels requisits exigits, que estarà constituïda, almenys, pels documents següents:  
  
a) Memòria en què es detallen les activitats realitzades en cada explotació.  
b) En el cas de sacrifici d'aus:  
1. Un certificat del veterinari oficial de l'escorxador en què constaran el nombre d'animals sacrificats, la data de sacrifici i l'explotació d'origen dels animals.  
2. Un certificat dels servicis veterinaris oficials de la conselleria competent en matèria de ramaderia de l'absència de salmonel·la en les instal·lacions, una vegada sacrificades les aus.  
3. En el cas que s'opte pel sacrifici en la mateixa explotació, un certificat dels servicis veterinaris oficials de la conselleria competent en matèria de ramaderia en què es faça constar almenys: el nombre d'animals sacrificats, la data de sacrifici i l'explotació i nau d'origen dels animals.  
c) En el cas d'adquisició de futures ponedores/reproductores vacunades, les factures pel gasto de la seua vacunació hauran de permetre'n la traçabilitat de l'aplicació, per la qual cosa, per a cada un dels lots d'animals adquirits, haurà d'aportar:  
1. La factura dels gastos de vacunació en què s'indique el nombre d'animals vacunats, les dosis aplicades, l'explotació on s'apliquen i l'explotació de destinació dels animals.  
2. En cas que es presente únicament la factura de compra de vacuna, la informació sol·licitada en el punt c.1 haurà de ser inclosa en la factura d'adquisició dels animals, en el document d'entrega d'estos, o en una declaració responsable del veterinari habilitat de l'explotació on s'han administrat les dites vacunes, amb indicació, a més, del número de factura d'adquisició de la vacuna aplicada.  
3. Fotocòpia del certificat sanitari que empara el trasllat dels dits animals, d'acord amb l'article 7 del Reial Decret 328/2003, de 14 de març, pel qual s'establix i es regula el pla sanitari avícola.  
d) En el cas de futures reproductores o ponedores procedents d'altres comunitats autònomes, s'haurà d'aportar un certificat expedit per l'autoritat competent de la comunitat autònoma d'origen d'estes, on es faça constar de forma expressa que la dita administració no auxilia, directament ni indirectament, la vacuna d'eixos animals.  
e) En el cas de compra i administració de vacunes destinades a la vacunació de les futures ponedores o reproductores en explotacions de cria de la Comunitat Valenciana, quan el titular de l'explotació de cria i el de producció d'ous o el de reproductores coincidisca, només la factura d'adquisició.  
La presentació dels anteriors documents es farà en les oficines de la Conselleria de Presidència i Agricultura, Pesca, Alimentació i Aigua, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
A la vista dels documents aportats, i després de la revisió i confrontació d'estos respecte a la informació epidemiològica que s'haja comunicat a la Conselleria Presidència i Agricultura, Pesca, Alimentació i Aigua, la direcció general competent en matèria de ramaderia, a proposta del cap de servici amb competències en matèria de sanitat animal, autoritzarà el pagament de les ajudes amb el límit màxim del pressupost aprovat, d'acord amb les factures i els seus justificants bancaris aportats.  
  
  
Apartat nové. Compatibilitat i quantia de les ajudes  
L'import de l'ajuda podrà arribar com a màxim al 80 per cent dels gastos, sense que es puga sobrepassar la quantia màxima d'1 euro per gallina ponedora o reproductora i 0,10 euros per pollastre o titot d'engreixament objecte de les actuacions, d'acord amb el cens que figure en REGA en la data de finalització del termini de presentació de la sol·licitud.  
Els beneficiaris de les ajudes previstes en esta orde no podran rebre ajudes acollint-se a una altra normativa nacional o comunitària que tinguen els mateixos objectius que esta orde. Queda prohibida, així mateix, la concurrència amb altres ajudes respecte dels mateixos costos si se superen els límits d'ajuda permesos.  
En virtut de l'article 10, apartat 3, lletra a del Reglament (CE) núm. 1857/2006, de l'import dels costos que donen dret a l'ajuda d'acord amb el que disposen els apartats 1 i 2 de l'esmentat reglament haurà de restar-se qualsevol import rebut d'acord amb règims d'assegurances, així com els costos que no tinguen el seu origen en la malaltia.  
  
  
Apartat deu. Reintegrament de quantitats indegudament percebudes  
Segons establix l'article 37.1 de la Llei 38/2003, General de Subvencions, serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Apartat onze. Revisió  
Qualsevol alteració de les condicions que s'han tingut en compte per a la concessió de l'ajuda o subvenció podrà donar lloc a la modificació de la resolució de concessió.  
  
Apartat dotze. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'això, seran aplicables la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.